Saharska Arapska Demokratska Republika
<s>Saharska Republika, službeno Saharska Arapska Demokratska Republika (skraćeno SADR), je nepriznata država s vladom u egzilu koju je osnovao saharavski pobunjenički pokret Polisario 27. veljače 1976. godine.</s><s>Ova vlada trenutno kontrolira oko 20% traženog teritorija koji odgovara bivšoj španjolskoj koloniji Zapadnoj Sahari.</s><s>Ostatkom upravlja Kraljevina Maroko pod nazivom Južne pokrajine.</s><s>Polisario ove marokanske pokrajine smatra okupiranim područjem, dok područje pod vlastitom kontrolom, koje se nalazi uz granicu s Mauritanijom, smatra slobodnom zonom.</s><s>Maroko ovo područje pod upravom Polisarija smatra tampon područjem.</s>

<s>Naziv</s>

<s>Budući da je ova država nepriznata od velikog broja zemalja, nije članica UN-a, te time ne postoji ni službeni srpskohrvatski prijevod za ovu državu.</s><s>Tako je poznata pod više naziva: Saharska Arapska Demokratska Republika, Demokratska Arapska Republika Sahara, Arapska Demokratska Republika Sahara i sl.</s><s>Službeni naziv kojeg ova država koristi kao članica Afričke unije je République arabe sahraouie démocratique, gdje sahraouie označava narod Sahravi koji živi na području Zapadne Sahare.</s>

<s>Povijest</s>

<s>Nakon odlaska Španjolaca iz Španjolske Sahare, Španjolska, Maroko i Mauritanija su potpisali Madridske sporazume koji su vodili priključivanju teritorija Maroku i Mauritaniji.</s><s>Rat je uslijedio nakon što je nezavisnost počela tražiti Fronta Polisario, koja je tvrdila da predstavlja domorodačko saharavsko stanovništvo.</s><s>Samoproglašenje Saharske Arapske Demokratske Republike zbilo se u Bir Lehlu 27. veljače 1976. godine.</s><s>Bir Lehlu je Polisario držao sve do prekida vatre 1991. godine, a vlada u egzilu ga i dalje smatra glavnim gradom.</s><s>Maroko glavnim gradom smatra El Aaiún.</s><s>Vlada u egzilu djeluje u izbjegličkim logorima u vilajetu Tindouf u Alžiru.</s>

<s>Vlada</s>

<s>Na čelu države nalazi se predsjednik koji imenuje premijera.</s><s>Vlast SADR-a sastoji se od vijeća ministara (na čelu s premijerom), sudbene vlasti (suce imenuje predsjednik) i parlamenta.</s><s>Zbog djelovanja u egzilu, mnoge grane vlasti još uvijek ne funkcioniraju.</s>

<s>Vlada SADR-a djeluje u izbjegličkim kampovima u zapadnom Alžiru.</s><s>Sjedište je kamp Rabouni koji se nalazi južno od grada Tindoufa.</s><s>Neki službeni događaji odvijaju se na prostoru Zapadne Sahare u području koje kontrolira SADR, većinom u gradovima Bir Lehlu i Tifariti.</s>

<s>Međunarodni odnosi</s>

<s>Neke države, većinom afričke, priznale su Zapadnu Saharu kao neovisnu državu, s vladom Saharske Arapske Demokratske Republike kao jedinom zakonitom vladom.</s>

<s>Nakon priznavanja neovisnosti Zapadne Sahare, neke države su povukle svoje priznanje.</s><s>Određeni dio država zamrznuo je priznanje u iščekivanju rezultata referenduma o nezavisnosti ili nekih drugih razloga.</s>

<s>SADR ima ili je imala diplomatske odnose s 85 država svijeta (84 članice UN-a i Južna Osetija), od kojih:</s>

<s>45 priznaju SADR.</s><s>18 od tih 45 imaju veleposlanstva SADR-a.</s><s>40 je zamrznulo ili povuklo priznanje.</s>

<s>Zapadnu Saharu kao marokanski teritorij priznaje Arapska liga i oko 25 država.</s>

<s>Saharska Arapska Demokratska Republika nije članica UN-a, ali je članica Afričke unije.</s><s>Zbog njezinog članstva, Maroko je povukao svoje članstvo iz unije te je jedina afrička zemlja koja nije članica.</s><s>SADR također nije članica ni Arapske lige niti Arapske magrepške unije.</s>

<s>Reference</s>

<s>Vanjske poveznice 
 Službene stranice
 Sahara Press Service  Službena novinska agencija SADR-a
  RASD TV Službeni televizijski kanal
  SADR National Radio  Službena radijska stanica
 SADR Oil & Gas 2005 Ponude za licence na naftu i plin
 Ostalo
 Western Sahara Online 
 Udruga za slobodni i pošteni referendum u Zapadnoj Sahari (ARSO)</s>

<s>Nepriznate države
Zapadna Sahara</s>

